આમાંની ટેરેસા ફર્નાન્ડિસ નામની મહિલા પરેલમાં રહેતી હતી. શુક્રવારે ઓફિસમાં તેનો છેલ્લો દિવસ હતો, પરંતુ કમનસીબે એની જિંદગીનો અંતિમ દિવસ બની ગયો હતો. ટેરેસા હંમેશની જેમ પરેલસ્થિત તેનાં ઘેરથી ઓફિસે જવા નીકળી હતી. એની ઓફિસ લોઅર પરેલમાં આવી છે. સોમવારથી એની ઓફિસ અંધેરી (ઈસ્ટ)ના સાકીનાકા ખાતે શિફ્ટ થવાની હતી. ટેરેસાને ત્રણ સંતાન છે. એમાંનો સૌથી નાનો પુત્ર આઠ મહિનાનો જ છે. તે લોઅર પરેલની એક જાણીતી એડ એજન્સીમાં કામ કરતી હતી. તેની ઓફિસનાં મોટા ભાગનાં કર્મચારીઓ સાકીનાકા ઓફિસમાં શિફ્ટ થઈ ચૂક્યાં છે, પરંતુ ટેરેસા સહિત અમુક કર્મચારીઓ જ શિફ્ટ થવાના બાકી હતા, જેઓ આવતા સોમવારથી ત્યાં શિફ્ટ થવાના હતા. આજે સવારે ઓફિસે જવા માટે તે એલફિન્સ્ટનના પૂલ પર પહોંચી હતી અને ત્યાં ધક્કામુક્કી થતાં એણે જાન ગુમાવ્યો હતો.